CELEX: 32020R1627
Language: el
Date: 2020-11-03 00:00:00
Title: Εκτελεστικός κανονισμός (ΕΕ) 2020/1627 της Επιτροπής της 3ης Νοεμβρίου 2020 σχετικά με έκτακτα μέτρα για την τρίτη περίοδο αναφοράς (2020-2024) του μηχανισμού επιδόσεων και του συστήματος χρέωσης τελών του Ενιαίου Ευρωπαϊκού Ουρανού λόγω της πανδημίας COVID-19

4.11.2020   
               
               
                  EL
               
               
                  Επίσημη Εφημερίδα της Ευρωπαϊκής Ένωσης
               
               
                  L 366/7
               
            
         ΕΚΤΕΛΕΣΤΙΚΟΣ ΚΑΝΟΝΙΣΜΟΣ (ΕΕ) 2020/1627 ΤΗΣ ΕΠΙΤΡΟΠΗΣ
         της 3ης Νοεμβρίου 2020
         σχετικά με έκτακτα μέτρα για την τρίτη περίοδο αναφοράς (2020-2024) του μηχανισμού επιδόσεων και του συστήματος χρέωσης τελών του Ενιαίου Ευρωπαϊκού Ουρανού λόγω της πανδημίας COVID-19
         Η ΕΥΡΩΠΑΪΚΗ ΕΠΙΤΡΟΠΗ,
         Έχοντας υπόψη τη Συνθήκη για τη λειτουργία της Ευρωπαϊκής Ένωσης,
         Έχοντας υπόψη τον κανονισμό (ΕΚ) αριθ. 549/2004 του Ευρωπαϊκού Κοινοβουλίου και του Συμβουλίου, της 10ης Μαρτίου 2004, για τη χάραξη του πλαισίου για τη δημιουργία του Ενιαίου Ευρωπαϊκού Ουρανού (στο εξής: κανονισμός-πλαίσιο) (1), και ιδίως το άρθρο 11 παράγραφος 6,
         Έχοντας υπόψη τον κανονισμό (ΕΚ) αριθ. 550/2004 του Ευρωπαϊκού Κοινοβουλίου και του Συμβουλίου, της 10ης Μαρτίου 2004, σχετικά με την παροχή υπηρεσιών αεροναυτιλίας στο πλαίσιο του Ενιαίου Ευρωπαϊκού Ουρανού (στο εξής: κανονισμός για την παροχή υπηρεσιών) (2), και ιδίως το άρθρο 15 παράγραφος 4,
         Εκτιμώντας τα ακόλουθα:
         
                     (1)
                  
                  
                     Ο εκτελεστικός κανονισμός (ΕΕ) 2019/317 (3) της Επιτροπής καθορίζει τους λεπτομερείς κανόνες και τις διαδικασίες για την εφαρμογή του μηχανισμού επιδόσεων και του συστήματος χρέωσης τελών, μεταξύ άλλων όσον αφορά τις επιδόσεις των υπηρεσιών αεροναυτιλίας και των λειτουργιών δικτύου, καθώς και τον καθορισμό, την επιβολή και την εφαρμογή των τελών αεροναυτιλίας στους χρήστες του εναέριου χώρου.
                  
               
                     (2)
                  
                  
                     Η πανδημία COVID-19 οδήγησε σε απότομη μείωση της εναέριας κυκλοφορίας, λόγω της σημαντικής πτώσης της ζήτησης και των άμεσων μέτρων που έλαβαν τα κράτη μέλη, καθώς και οι τρίτες χώρες, για να περιορίσουν την έξαρση της πανδημίας. Οι εξαιρετικές περιστάσεις που προκλήθηκαν από την πανδημία COVID-19 έχουν σημαντικό αντίκτυπο στις διαδικασίες και στα μέτρα που εφαρμόζονται επί του παρόντος για την εφαρμογή του μηχανισμού επιδόσεων και του συστήματος χρέωσης τελών κατά την τρίτη περίοδο αναφοράς 2020-2024, μεταξύ άλλων στον καθορισμό των στόχων επιδόσεων και των τιμών μονάδας, καθώς και στην εφαρμογή των καθεστώτων παροχής κινήτρων και των μηχανισμών καταμερισμού του κινδύνου. Τα ανωτέρω δημιούργησαν μια έκτακτη κατάσταση, η οποία χρειάζεται να αντιμετωπιστεί με συγκεκριμένα προσωρινά μέτρα.
                  
               
                     (3)
                  
                  
                     Τα κράτη μέλη υπέβαλαν στην Επιτροπή τα προσχέδια των σχεδίων επιδόσεων για την τρίτη περίοδο αναφοράς έως την 1η Οκτωβρίου 2019, καθώς και τα επακόλουθα επικαιροποιημένα προσχέδια των σχεδίων επιδόσεων έως την 21η Νοεμβρίου 2019. Σύμφωνα με το άρθρο 11 παράγραφος 3 του κανονισμού (ΕΚ) αριθ. 549/2004, η Επιτροπή αξιολόγησε τη συνοχή των εν λόγω προσχεδίων των σχεδίων επιδόσεων με τους στόχους επιδόσεων σε κλίμακα Ένωσης, οι οποίοι καθορίζονται στην εκτελεστική απόφαση (ΕΕ) 2019/903 της Επιτροπής (4). Ωστόσο, τόσο τα προσχέδια των σχεδίων επιδόσεων όσο και οι στόχοι επιδόσεων σε κλίμακα Ένωσης καταρτίστηκαν πριν από την έξαρση της πανδημίας COVID-19 και, επομένως, δεν λαμβάνουν υπόψη τη σημαντική μεταβολή των συνθηκών που προκάλεσε η πανδημία στις αεροπορικές μεταφορές.
                  
               
                     (4)
                  
                  
                     Λόγω του σημαντικού, πρωτοφανούς αντικτύπου της πανδημίας COVID-19 στον τομέα των αεροπορικών μεταφορών, και ιδίως στην παροχή υπηρεσιών αεροναυτιλίας, για τους σκοπούς της τρίτης περιόδου αναφοράς θα πρέπει να εφαρμοστούν ορισμένοι κανόνες που παρεκκλίνουν από τον εκτελεστικό κανονισμό (ΕΕ) 2019/317. Ο εκτελεστικός κανονισμός (ΕΕ) 2019/317 θα πρέπει να εφαρμόζεται για την εν λόγω περίοδο αναφοράς, εκτός αν ορίζεται διαφορετικά στον παρόντα κανονισμό. Ομοίως, ο παρών κανονισμός δεν θα πρέπει να επηρεάζει αναπροσαρμογές των τιμών μονάδας που προέρχονται από τη δεύτερη περίοδο αναφοράς και βασίζονται στον εκτελεστικό κανονισμό (ΕΕ) αριθ. 391/2013 της Επιτροπής (5).
                  
               
                     (5)
                  
                  
                     Δεδομένης της αβεβαιότητας σχετικά με την εξέλιξη της κυκλοφορίας, κατόπιν της έξαρσης της πανδημίας COVID-19, προς το παρόν δεν υπάρχουν αρκετά φερέγγυες προβλέψεις για την κυκλοφορία έως το 2024. Επομένως, είναι αναγκαίο να προβλεφθούν ειδικοί κανόνες για τον καθορισμό αναθεωρημένων στόχων επιδόσεων σε κλίμακα Ένωσης για την τρίτη περίοδο αναφοράς, προκειμένου να διασφαλιστεί η συνέχιση της εφαρμογής αυτής της περιόδου αναφοράς. Έχουν ληφθεί διαβεβαιώσεις σχετικά με τη δημοσίευση επικαιροποιημένης πρόβλεψης κυκλοφορίας από την STATFOR για την τρίτη περίοδο αναφοράς, στις αρχές Νοεμβρίου του 2020. Αυτές οι προβλέψεις κυκλοφορίας θα αποτελέσουν τη βάση εκκίνησης για την αναθεώρηση των στόχων επιδόσεων σε κλίμακα Ένωσης για την τρίτη περίοδο αναφοράς. Λαμβανομένων υπόψη των χρονικών περιορισμών, κατ’ εξαίρεση, ο καθορισμός των εν λόγω αναθεωρημένων στόχων δεν θα πρέπει να υπόκειται σε όλες τις διαδικασίες και τις προθεσμίες που καθορίζονται στο άρθρο 9 παράγραφοι 1 και 2 του εκτελεστικού κανονισμού (ΕΕ) 2019/317. Για να μπορέσει η Επιτροπή να καθορίσει τους αναθεωρημένους στόχους, οι εθνικές εποπτικές αρχές θα πρέπει να παρέχουν στην Επιτροπή τα δεδομένα του αρχικού κόστους και πληροφορίες σχετικά με τις προβλέψεις κυκλοφορίας για τα αντίστοιχα ημερολογιακά έτη έως τις 15 Δεκεμβρίου 2020, ώστε τα στοιχεία αυτά να ληφθούν υπόψη κατά τον καθορισμό των αναθεωρημένων στόχων επιδόσεων σε κλίμακα Ένωσης για την τρίτη περίοδο αναφοράς. Η Επιτροπή θα πρέπει να εγκρίνει τους αναθεωρημένους στόχους επιδόσεων σε κλίμακα Ένωσης για την τρίτη περίοδο αναφοράς, το αργότερο έως την 1η Μαΐου 2021.
                  
               
                     (6)
                  
                  
                     Μετά τον καθορισμό των αναθεωρημένων στόχων επιδόσεων σε κλίμακα Ένωσης από την Επιτροπή για την τρίτη περίοδο αναφοράς, τα κράτη μέλη θα πρέπει να καταρτίσουν σχέδια επιδόσεων που θα περιλαμβάνουν τους αναθεωρημένους στόχους επιδόσεων για την τρίτη περίοδο αναφοράς. Η διαδικασία για τον καθορισμό των στόχων επιδόσεων σε εθνικό επίπεδο ή σε επίπεδο λειτουργικού τμήματος του εναέριου χώρου θα πρέπει να ολοκληρωθεί μόνο μετά την έγκριση των αναθεωρημένων στόχων επιδόσεων σε κλίμακα Ένωσης. Αντιστοίχως, θα πρέπει να οριστεί νέα προθεσμία για την υποβολή των προσχεδίων των σχεδίων επιδόσεων.
                  
               
                     (7)
                  
                  
                     Καθώς οι περιστάσεις που προκλήθηκαν από την πανδημία COVID-19 οδήγησαν σε αναπόφευκτη καθυστέρηση των διαδικασιών κατάρτισης, αξιολόγησης και έγκρισης των σχεδίων επιδόσεων, με βάση τα κριτήρια που καθορίζονται στο άρθρο 11 του κανονισμού (ΕΚ) αριθ. 549/2004, οι στόχοι επιδόσεων οικονομικής αποδοτικότητας που περιλαμβάνονται στην τελική έκδοση των σχεδίων επιδόσεων θα πρέπει να έχουν αναδρομική ισχύ από την αρχή της περιόδου αναφοράς, σύμφωνα με το άρθρο 17 παράγραφος 2 του εκτελεστικού κανονισμού (ΕΕ) 2019/317. Ωστόσο, οι στόχοι αυτοί θα πρέπει να παράγουν αποτελέσματα μόνο μετά τις αναπροσαρμογές των τιμών μονάδας κατά τα επόμενα ημερολογιακά έτη.
                  
               
                     (8)
                  
                  
                     Ο διαχειριστής δικτύου υπέβαλε στην Επιτροπή, τον Σεπτέμβριο του 2019, σχέδιο επιδόσεων του δικτύου για την τρίτη περίοδο αναφοράς, σύμφωνα με το άρθρο 19 του εκτελεστικού κανονισμού (ΕΕ) 2019/317. Η Επιτροπή αξιολόγησε το σχέδιο επιδόσεων του δικτύου, σύμφωνα με το άρθρο 19 παράγραφος 2 του εν λόγω κανονισμού. Λόγω της ουσιώδους μεταβολής των συνθηκών εξαιτίας της πανδημίας COVID-19, η οποία προέκυψε αφού είχε ήδη υποβληθεί το προσχέδιο του σχεδίου επιδόσεων του δικτύου, ο διαχειριστής δικτύου θα πρέπει να καταρτίσει και να υποβάλει προς αξιολόγηση στην Επιτροπή νέο προσχέδιο του σχεδίου επιδόσεων του δικτύου. Αντιστοίχως, θα πρέπει να οριστεί η προθεσμία για την υποβολή του εν λόγω σχεδίου.
                  
               
                     (9)
                  
                  
                     Αναμένεται ότι το αναθεωρημένο καθορισμένο κόστος, για τα συνδυασμένα ημερολογιακά έτη 2020 και 2021, θα αντικατοπτρίζει την πρόσθετη αβεβαιότητα και θα λαμβάνει δεόντως υπόψη τον χαμηλότερο όγκο κυκλοφορίας που συνεπάγονται οι συνθήκες της πανδημίας COVID-19.
                  
               
                     (10)
                  
                  
                     Προκειμένου να αμβλυνθεί ο σοβαρός αντίκτυπος της πανδημίας COVID-19 για τους χρήστες του εναέριου χώρου κατά την τρίτη περίοδο αναφοράς, είναι αναγκαίο να εφαρμοστούν ειδικές διατάξεις για τους σκοπούς των ημερολογιακών ετών 2020 και 2021 όσον αφορά την αναθεώρηση των στόχων επιδόσεων στο κύριο πεδίο επιδόσεων της οικονομικής αποδοτικότητας, τόσο σε κλίμακα Ένωσης όσο και σε τοπικό επίπεδο, την εφαρμογή των καθεστώτων παροχής κινήτρων και μηχανισμών καταμερισμού του κινδύνου, καθώς και τις αναπροσαρμογές των τιμών μονάδας που προκύπτουν από αυτά τα δύο ημερολογιακά έτη.
                  
               
                     (11)
                  
                  
                     Για να διασφαλιστεί η ορθή εφαρμογή του μηχανισμού επιδόσεων και του συστήματος χρέωσης τελών κατά την τρίτη περίοδο αναφοράς, και λαμβανομένου υπόψη του μελλοντοστραφούς χαρακτήρα της διαδικασίας καθορισμού στόχων επιδόσεων, η αναθεώρηση των στόχων επιδόσεων οικονομικής αποδοτικότητας σε κλίμακα Ένωσης και σε τοπικό επίπεδο θα πρέπει να καλύπτει το καθορισμένο κόστος των ημερολογιακών ετών 2020 και 2021 ως ενιαία περίοδο. Κατά τον καθορισμό των εν λόγω αναθεωρημένων στόχων οικονομικής αποδοτικότητας σε κλίμακα Ένωσης και σε τοπικό επίπεδο, θα πρέπει να λαμβάνεται δεόντως υπόψη το πραγματικό κόστος με το οποίο επιβαρύνονται οι πάροχοι υπηρεσιών αεροναυτιλίας και τα κράτη μέλη.
                  
               
                     (12)
                  
                  
                     Οι κανόνες που διέπουν τις συνέπειες της καθυστερημένης έγκρισης των σχεδίων επιδόσεων που καθορίζονται στον εκτελεστικό κανονισμό (ΕΕ) 2019/317 θα πρέπει να προσαρμοστούν, ώστε να μετριαστούν οι σοβαρές δυσμενείς οικονομικές επιπτώσεις τις οποίες, υπό άλλες συνθήκες, θα προκαλούσαν οι εν λόγω μηχανισμοί στους χρήστες του εναέριου χώρου, και να αποφευχθεί η υπερβολική διακύμανση των τιμών μονάδας κατά την τρίτη περίοδο αναφοράς. Για τον σκοπό αυτό, οι αντίστοιχες αναπροσαρμογές των τιμών μονάδας θα πρέπει να κατανεμηθούν, κατ’ εξαίρεση, σε ένα χρονικό διάστημα πέντε ημερολογιακών ετών. Οι εθνικές εποπτικές αρχές θα πρέπει να είναι σε θέση να παρατείνουν το χρονικό διάστημα σε επτά ημερολογιακά έτη, όταν κρίνεται αναγκαίο, προκειμένου να αποφευχθεί δυσανάλογο αποτέλεσμα των μεταφορών στις τιμές μονάδας που χρεώνονται στους χρήστες του εναέριου χώρου.
                  
               
                     (13)
                  
                  
                     Τα κράτη μέλη μπορούν να λαμβάνουν πρόσθετα μέτρα για να αντισταθμίσουν τον αντίκτυπο της πανδημίας COVID-19 σε επίπεδο τελών αεροναυτιλίας, κατά τη διάρκεια της τρίτης περιόδου αναφοράς, μέσω της εφαρμογής του άρθρου 29 παράγραφος 6 του εκτελεστικού κανονισμού (ΕΕ) 2019/317.
                  
               
                     (14)
                  
                  
                     Για να διευκολυνθούν οι εθνικές εποπτικές αρχές και η Επιτροπή κατά την εκτέλεση των σχετικών καθηκόντων παρακολούθησης, οι πάροχοι υπηρεσιών αεροναυτιλίας θα πρέπει να υποχρεούνται να υποβάλουν έκθεση στις εν λόγω αρχές, έως τις 15 Δεκεμβρίου 2020, σχετικά με τα μέτρα που θεσπίστηκαν για την αντιμετώπιση του οικονομικού και επιχειρησιακού αντικτύπου της πανδημίας COVID-19 στις δραστηριότητές τους.
                  
               
                     (15)
                  
                  
                     Οι κατ’ εξαίρεση διατάξεις θα πρέπει να εφαρμοστούν αμέσως, ώστε να δοθεί η δυνατότητα στην Επιτροπή και στα κράτη μέλη να λάβουν ταχέως τα κατάλληλα μέτρα, τόσο για τη διαδικασία καθορισμού στόχων επιδόσεων για την τρίτη περίοδο αναφοράς όσο και για τον μετριασμό του οικονομικού αντικτύπου της κρίσης λόγω της νόσου COVID-19 στους χρήστες του εναέριου χώρου. Ο παρών κανονισμός θα πρέπει να αρχίσει να ισχύει επειγόντως την επομένη της δημοσίευσής του στην Επίσημη Εφημερίδα της Ευρωπαϊκής Ένωσης.
                  
               
                     (16)
                  
                  
                     Η Επιτροπή Ενιαίου Ουρανού δεν εξέδωσε γνώμη. Κρίθηκε αναγκαία η έκδοση εκτελεστικής πράξης και η προεδρία υπέβαλε το σχέδιο εκτελεστικής πράξης στην επιτροπή προσφυγών για περαιτέρω εξέταση. Τα μέτρα που προβλέπονται στον παρόντα κανονισμό είναι σύμφωνα με τη γνώμη της επιτροπής προσφυγών,
                  
               ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
         
            Άρθρο 1
            Αντικείμενο και πεδίο εφαρμογής
            Ο παρών κανονισμός θεσπίζει έκτακτα μέτρα, τα οποία θα εφαρμοστούν για την τρίτη περίοδο αναφοράς του μηχανισμού επιδόσεων και του συστήματος χρέωσης τελών του Ενιαίου Ευρωπαϊκού Ουρανού, που αναφέρεται στο άρθρο 7 παράγραφος 1 του εκτελεστικού κανονισμού (ΕΕ) 2019/317. Εφαρμόζονται οι κανόνες που καθορίζονται στον εκτελεστικό κανονισμό (ΕΕ) 2019/317, εκτός αν ορίζεται διαφορετικά στον παρόντα κανονισμό.
         
         
            Άρθρο 2
            Καθορισμός αναθεωρημένων στόχων επιδόσεων σε κλίμακα Ένωσης για την τρίτη περίοδο αναφοράς
            
               1.   Κατά παρέκκλιση από το άρθρο 9 παράγραφος 3 του εκτελεστικού κανονισμού (ΕΕ) 2019/317, η Επιτροπή καθορίζει αναθεωρημένους στόχους επιδόσεων σε κλίμακα Ένωσης για την τρίτη περίοδο αναφοράς, έως την 1η Μαΐου 2021.
            
            
               2.   Κατά παρέκκλιση από το άρθρο 9 παράγραφος 1 του εκτελεστικού κανονισμού (ΕΕ) 2019/317, οι εθνικές εποπτικές αρχές παρέχουν στην Επιτροπή, ως στοιχεία για τον καθορισμό των αναθεωρημένων στόχων επιδόσεων σε κλίμακα Ένωσης, τα δεδομένα του αρχικού κόστους και πληροφορίες σχετικά με τις προβλέψεις κυκλοφορίας που καλύπτουν την τρίτη περίοδο αναφοράς, έως τις 15 Δεκεμβρίου 2020.
            
            
               3.   Οι απαιτήσεις που καθορίζονται στο άρθρο 9 παράγραφος 2 πρώτο εδάφιο του εκτελεστικού κανονισμού (ΕΕ) 2019/317 δεν εφαρμόζονται για την κατάρτιση των αναθεωρημένων στόχων επιδόσεων σε κλίμακα Ένωσης για την τρίτη περίοδο αναφοράς, οι οποίοι αναφέρονται στην παράγραφο 1. Η διαβούλευση που αναφέρεται στο άρθρο 9 παράγραφος 2 δεύτερο εδάφιο του εκτελεστικού κανονισμού (ΕΕ) 2019/317 καλύπτει, κατά παρέκκλιση από την εν λόγω διάταξη, τα προσχέδια των αναθεωρημένων τιμών των στόχων επιδόσεων σε κλίμακα Ένωσης.
            
            
               4.   Κατά παρέκκλιση από το άρθρο 8 παράγραφος 1 και το άρθρο 9 παράγραφος 3 του εκτελεστικού κανονισμού (ΕΕ) 2019/317, οι αναθεωρημένοι στόχοι επιδόσεων σε κλίμακα Ένωσης για την τρίτη περίοδο αναφοράς, που αναφέρονται στην παράγραφο 1, περιλαμβάνουν, πέραν των στόχων επιδόσεων για τους κύριους δείκτες επιδόσεων που ορίζονται στο παράρτημα I τμήμα 1 του εκτελεστικού κανονισμού (ΕΕ) 2019/317, στόχους επιδόσεων για τον κύριο δείκτη επιδόσεων που τροποποιείται με το άρθρο 4 παράγραφος 1 του παρόντος κανονισμού.
            
         
         
            Άρθρο 3
            Υποβολή και αξιολόγηση των προσχεδίων των σχεδίων επιδόσεων
            
               1.   Κατά παρέκκλιση από το άρθρο 12 του εκτελεστικού κανονισμού (ΕΕ) 2019/317, τα κράτη μέλη καταρτίζουν και υποβάλλουν στην Επιτροπή, έως την 1η Οκτωβρίου 2021, προσχέδια σχεδίων επιδόσεων, τα οποία καταρτίζονται σύμφωνα με το άρθρο 10 του εν λόγω εκτελεστικού κανονισμού και περιλαμβάνουν αναθεωρημένους στόχους επιδόσεων, διασφαλίζοντας συνοχή με τους αναθεωρημένους στόχους επιδόσεων σε κλίμακα Ένωσης, που αναφέρονται στο άρθρο 2 του παρόντος κανονισμού.
            
            
               2.   Κατά παρέκκλιση από το άρθρο 8 παράγραφος 2 και το άρθρο 10 παράγραφος 2 στοιχείο α) του εκτελεστικού κανονισμού (ΕΕ) 2019/317, τα προσχέδια των σχεδίων επιδόσεων, που αναφέρονται στην παράγραφο 1, περιλαμβάνουν, πέραν των στόχων επιδόσεων για τους κύριους δείκτες επιδόσεων που ορίζονται στο παράρτημα I τμήμα 2 του εκτελεστικού κανονισμού (ΕΕ) 2019/317, στόχους επιδόσεων για τον κύριο δείκτη επιδόσεων που τροποποιείται με το άρθρο 4 παράγραφος 2 του παρόντος κανονισμού.
            
            
               3.   Κατά παρέκκλιση από το άρθρο 11 παράγραφος 1 στοιχείο β) και το άρθρο 11 παράγραφος 3 του εκτελεστικού κανονισμού (ΕΕ) 2019/317, τα καθεστώτα παροχής κινήτρων σχετικά με τους στόχους επιδόσεων στο κύριο πεδίο επιδόσεων της χωρητικότητας, τα οποία αναφέρονται στο άρθρο 11 παράγραφος 3 του εν λόγω εκτελεστικού κανονισμού, υπόκεινται στις ακόλουθες απαιτήσεις όσον αφορά την τρίτη περίοδο αναφοράς:
               
                           α)
                        
                        
                           τα καθεστώτα παροχής κινήτρων καλύπτουν μόνο τα ημερολογιακά έτη 2022 έως 2024. Τα κράτη μέλη περιλαμβάνουν την εν λόγω μειωμένη περίοδο των καθεστώτων παροχής κινήτρων στα οικεία προσχέδια των σχεδίων επιδόσεων που αναφέρονται στην παράγραφο 1·
                        
                     
                           β)
                        
                        
                           τα καθεστώτα παροχής κινήτρων παράγουν οικονομικά αποτελέσματα, με τη μορφή μεταφορών και επακόλουθων αναπροσαρμογών των τιμών μονάδας, μόνον από το πρώτο έτος που έπεται της έγκρισης του σχεδίου επιδόσεων.
                        
                     
            
               4.   Όσον αφορά το κύριο πεδίο επιδόσεων της οικονομικής αποδοτικότητας, οι στόχοι επιδόσεων που περιλαμβάνονται στα τελικά σχέδια επιδόσεων της τρίτης περιόδου αναφοράς, τα οποία εγκρίθηκαν από τα κράτη μέλη δυνάμει του άρθρου 16 του εκτελεστικού κανονισμού (ΕΕ) 2019/317, εφαρμόζονται αναδρομικά από την αρχή της περιόδου αναφοράς, σύμφωνα με το άρθρο 17 παράγραφος 2 του εκτελεστικού κανονισμού (ΕΕ) 2019/317.
            
            
               5.   Κατά παρέκκλιση από το άρθρο 19 παράγραφος 1 του κανονισμού (ΕΕ) 2019/317, ο διαχειριστής δικτύου υποβάλλει, το αργότερο έως την 1η Οκτωβρίου 2021, στην Επιτροπή προς αξιολόγηση αναθεωρημένο προσχέδιο του σχεδίου επιδόσεων του δικτύου για την τρίτη περίοδο αναφοράς.
            
         
         
            Άρθρο 4
            Παρεκκλίσεις σχετικά με τους κύριους δείκτες επιδόσεων για την τρίτη περίοδο αναφοράς
            
               1.   Κατά παρέκκλιση από το παράρτημα I τμήμα 1 σημείο 4.1 στοιχείο α) και σημείο 4.1 στοιχείο β) του εκτελεστικού κανονισμού (ΕΕ) 2019/317, ο κύριος δείκτης επιδόσεων για τη χρόνο με τον χρόνο μεταβολή του μέσου «καθορισμένου κόστους μονάδας (DUC)» σε κλίμακα Ένωσης για υπηρεσίες αεροναυτιλίας κατά τη διαδρομή ορίζεται, όσον αφορά τα ημερολογιακά έτη 2020 και 2021, ως η συνδυασμένη τιμή γι’ αυτά τα δύο έτη, η οποία εκφράζεται ως ποσοστιαία μεταβολή σε σύγκριση με τη βασική τιμή σε κλίμακα Ένωσης, που αναφέρεται στο άρθρο 9 παράγραφος 4 στοιχείο α) του εκτελεστικού κανονισμού (ΕΕ) 2019/317. Για τον σκοπό αυτό, υπολογίζεται ένα ενιαίο μέσο καθορισμένο κόστος μονάδας σε κλίμακα Ένωσης για τα ημερολογιακά έτη 2020 και 2021, ως ο λόγος του συνολικού καθορισμένου κόστους κατά τη διαδρομή σε κλίμακα Ένωσης για τα εν λόγω δύο ημερολογιακά έτη προς το σύνολο των μονάδων εξυπηρέτησης κατά τη διαδρομή σε κλίμακα Ένωσης για τα εν λόγω δύο ημερολογιακά έτη.
            
            
               2.   Κατά παρέκκλιση από το παράρτημα I τμήμα 2 σημείο 4.1 στοιχείο α) i) και σημείο 4.1 στοιχείο α) iii) του εκτελεστικού κανονισμού (ΕΕ) 2019/317, ο κύριος δείκτης επιδόσεων για το καθορισμένο κόστος μονάδας των υπηρεσιών αεροναυτιλίας κατά τη διαδρομή σε τοπικό επίπεδο ορίζεται, όσον αφορά τα ημερολογιακά έτη 2020 και 2021, ως η συνδυασμένη τιμή γι’ αυτά τα δύο έτη. Για τον σκοπό αυτό, υπολογίζεται ένα ενιαίο μέσο καθορισμένο κόστος μονάδας για τα ημερολογιακά έτη 2020 και 2021, ως o λόγος του συνολικού καθορισμένου κόστους κατά τη διαδρομή για τα εν λόγω δύο ημερολογιακά έτη προς το σύνολο των μονάδων εξυπηρέτησης κατά τη διαδρομή για τα εν λόγω δύο ημερολογιακά έτη, όσον αφορά τη σχετική ζώνη χρέωσης.
            
         
         
            Άρθρο 5
            Παρεκκλίσεις σχετικά με τον υπολογισμό και τον καθορισμό τιμών μονάδας και τις σχετικές αναπροσαρμογές
            
               1.   Όσον αφορά τα ημερολογιακά έτη 2020 και 2021, οι αναπροσαρμογές των τιμών μονάδας, βάσει του άρθρου 27 παράγραφοι 2 έως 5 του εκτελεστικού κανονισμού (ΕΕ) 2019/317, υπολογίζονται με βάση το σχετικό συνολικό καθορισμένο κόστος για τα εν λόγω δύο έτη και τη συνολική απώλεια εσόδων ή τα συνολικά πρόσθετα έσοδα, που προκύπτουν από τη διαφορά μεταξύ των μονάδων εξυπηρέτησης που προβλέπονται στο σχέδιο επιδόσεων και των πραγματικών μονάδων εξυπηρέτησης που καταγράφηκαν γι’ αυτά τα δύο έτη. Τα εν λόγω δύο έτη αναφέρονται ως ενιαίο χρονικό διάστημα και αντικαθιστούν το χρονικό διάστημα που αναφέρεται στις προαναφερθείσες διατάξεις ως «έτος ν». Υπό την επιφύλαξη του άρθρου 29 παράγραφος 5 δεύτερο εδάφιο τελευταία περίοδος του εκτελεστικού κανονισμού (ΕΕ) 2019/317, οι αναπροσαρμογές των τιμών μονάδας πραγματοποιούνται κατά τα ημερολογιακά έτη 2023 και 2024.
            
            
               2.   Όσον αφορά τα ημερολογιακά έτη 2020 και 2021, οι αναπροσαρμογές των τιμών μονάδας, βάσει του άρθρου 27 παράγραφος 8 του εκτελεστικού κανονισμού (ΕΕ) 2019/317, υπολογίζονται με βάση το σχετικό συνολικό καθορισμένο κόστος για τα εν λόγω δύο έτη και τη συνολική απώλεια εσόδων ή τα συνολικά πρόσθετα έσοδα, που προκύπτουν από τη διαφορά μεταξύ των μονάδων εξυπηρέτησης που προβλέπονται στο σχέδιο επιδόσεων και των πραγματικών μονάδων εξυπηρέτησης που καταγράφηκαν γι’ αυτά τα δύο έτη. Τα εν λόγω δύο έτη αναφέρονται ως ενιαίο χρονικό διάστημα και αντικαθιστούν το χρονικό διάστημα που αναφέρεται στις προαναφερθείσες διατάξεις ως «έτος ν». Υπό την επιφύλαξη του άρθρου 29 παράγραφος 5 δεύτερο εδάφιο τελευταία περίοδος του εκτελεστικού κανονισμού (ΕΕ) 2019/317, οι αναπροσαρμογές των τιμών μονάδας πραγματοποιούνται κατά τα ημερολογιακά έτη 2023 και 2024.
            
            
               3.   Όσον αφορά τα ημερολογιακά έτη 2020 και 2021, οι μειώσεις ή αυξήσεις των τιμών μονάδας, βάσει του άρθρου 28 παράγραφοι 4 έως 6 του εκτελεστικού κανονισμού (ΕΕ) 2019/317, υπολογίζονται με βάση το σχετικό συνολικό καθορισμένο κόστος και το σχετικό συνολικό πραγματικό κόστος γι’ αυτά τα δύο έτη. Τα εν λόγω δύο έτη αναφέρονται ως ενιαίο χρονικό διάστημα και αντικαθιστούν το χρονικό διάστημα του ημερολογιακού έτους που αναφέρεται στις προαναφερθείσες διατάξεις. Υπό την επιφύλαξη του άρθρου 29 παράγραφος 5 δεύτερο εδάφιο τελευταία περίοδος του εκτελεστικού κανονισμού (ΕΕ) 2019/317, οι μειώσεις ή αυξήσεις των τιμών μονάδας που πρόκειται να εφαρμοστούν το έτος ν+2 πραγματοποιούνται κατά το ημερολογιακό έτος 2023.
            
            
               4.   Όσον αφορά την τρίτη περίοδο αναφοράς, οι αναπροσαρμογές, σύμφωνα με το άρθρο 29 παράγραφος 5 δεύτερο εδάφιο του εκτελεστικού κανονισμού (ΕΕ) 2019/317, υπολογίζονται με βάση τα προσχέδια των σχεδίων επιδόσεων που είναι σχετικά για τον καθορισμό των τιμών μονάδας βάσει του άρθρου 17 παράγραφος 1 του εκτελεστικού κανονισμού (ΕΕ) 2019/317.
               Κατά παρέκκλιση από το άρθρο 29 παράγραφος 5 του εκτελεστικού κανονισμού (ΕΕ) 2019/317, οι αναπροσαρμογές αυτές κατανέμονται εξίσου στα πέντε ημερολογιακά έτη, με αφετηρία το έτος που έπεται του έτους κατά το οποίο εγκρίθηκε το σχέδιο επιδόσεων.
            
            
               5.   Η εθνική εποπτική αρχή δύναται να αποφασίσει την παράταση του χρονικού διαστήματος που αναφέρεται στην παράγραφο 4 σε επτά ημερολογιακά έτη κατ’ ανώτατο όριο, όταν κρίνεται αναγκαίο, προκειμένου να αποφευχθεί δυσανάλογο αποτέλεσμα των μεταφορών στις τιμές μονάδας που χρεώνονται στους χρήστες του εναέριου χώρου.
            
         
         
            Άρθρο 6
            Υποβολή συμπληρωματικής έκθεσης και παρακολούθηση
            
               1.   Πέραν των υποχρεώσεων που καθορίζονται στα άρθρα 4 και 36 του εκτελεστικού κανονισμού (ΕΕ) 2019/317, οι πάροχοι υπηρεσιών αεροναυτιλίας υποβάλλουν, έως τις 15 Δεκεμβρίου 2020, έκθεση στην εθνική εποπτική αρχή, όπου περιγράφουν λεπτομερώς τα μέτρα που έθεσαν σε εφαρμογή για την αντιμετώπιση του οικονομικού και επιχειρησιακού αντικτύπου της πανδημίας COVID-19 στις δραστηριότητές τους. Η έκθεση διαβιβάζεται στην Επιτροπή από την εθνική εποπτική αρχή αμέσως μετά την παραλαβή της.
            
            
               2.   Οι εθνικές εποπτικές αρχές και η Επιτροπή δύνανται να χρησιμοποιούν τις πληροφορίες που περιλαμβάνονται στην έκθεση που αναφέρεται στην παράγραφο 1, για τον σκοπό των καθηκόντων παρακολούθησης που προβλέπονται αναλυτικά στο άρθρο 37 του εκτελεστικού κανονισμού (ΕΕ) 2019/317.
            
         
         
            Άρθρο 7
            Έναρξη ισχύος
            Ο παρών κανονισμός αρχίζει να ισχύει την επομένη της δημοσίευσής του στην Επίσημη Εφημερίδα της Ευρωπαϊκής Ένωσης.
            Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
         
         
            Βρυξέλλες, 3 Νοεμβρίου 2020.
            
               
                  Για την Επιτροπή
               
               
                  Η Πρόεδρος
               
               Ursula VON DER LEYEN
            
         
         
            (1)  ΕΕ L 96 της 31.3.2004, σ. 1.
         
            (2)  ΕΕ L 96 της 31.3.2004, σ. 10.
         
            (3)  Εκτελεστικός κανονισμός (ΕΕ) 2019/317 της Επιτροπής, της 11ης Φεβρουαρίου 2019, σχετικά με την καθιέρωση μηχανισμού επιδόσεων και συστήματος χρέωσης τελών στον Ενιαίο Ευρωπαϊκό Ουρανό και με την κατάργηση των εκτελεστικών κανονισμών (ΕΕ) αριθ. 390/2013 και (ΕΕ) αριθ. 391/2013 (ΕΕ L 56 της 25.2.2019, σ. 1).
         
            (4)  Εκτελεστική απόφαση (ΕΕ) 2019/903 της Επιτροπής, της 29ης Μαΐου 2019, σχετικά με τον καθορισμό στόχων επιδόσεων σε κλίμακα Ένωσης για το δίκτυο διαχείρισης της εναέριας κυκλοφορίας για την τρίτη περίοδο αναφοράς από την 1η Ιανουαρίου 2020 έως τις 31 Δεκεμβρίου 2024 (ΕΕ L 144 της 3.6.2019, σ. 49).
         
            (5)  Εκτελεστικός κανονισμός (ΕΕ) αριθ. 391/2013 της Επιτροπής, της 3ης Μαΐου 2013, για τον καθορισμό κοινού συστήματος χρέωσης των αεροναυτιλιακών υπηρεσιών (ΕΕ L 128 της 9.5.2013, σ. 31).